ঢাকা লিগে সুভাষ খেলেন ওয়াপদা, বিজি প্রেসের মতো দলে। ১৯৭১ সালে সীমান্ত পেরিয়ে আগরতলায় খেলা শুরু স্থানীয় লিগের বীরেন্দ্র ক্লাবে, ‘ওখানে ত্রিপুরা ফুটবল অ্যাসোসিয়েশনে আমার যোগাযোগ ছিল। তাদের বলে কায়কোবাদ ভাই, আইনুল ভাই, নওশের ভাইসহ অনেককে ওই লিগে খেলার ব্যবস্থা করে দিই।’ শুধু আগরতলা লিগে খেলা নয়, বাংলাদেশের শরণার্থী ফুটবলারদের নিয়ে কোনো দল করে খেলা যায় কি না, এমন চিন্তাভাবনাও নাকি করেন তিনি, ‘সে চেষ্টা করছিলাম আমি। এরপর তো শুনি কলকাতায় বাংলাদেশ ক্রীড়া সমিতি গঠিত হয়ে গেছে। ওখান থেকে প্রতাপদা, লুৎফর ভাইসহ কয়েকজন এসে আমাদের নিয়ে যান।’